Rukai
Rukai – kaimas Pagėgių savivaldybėje, prie Klaipėdos–Pagėgių geležinkelio, kelio  141  Kaunas–Jurbarkas–Šilutė–Klaipėda , Kamonos ir Eisros santakos. Anksčiau buvo Stoniškių seniūnijos centras. Stovi Rukų evangelikų liuteronų bažnyčia, kuria kartu naudojasi ir Rukų šv. Antano Paduviečio parapijos katalikai. Greta bažnyčios stovi 1892 m. statyti istoristinės architektūros kunigo namai. Keli šimtai metrų į rytus nuo bažnyčios yra lietuvių jaunimo draugijų sąjungos „Santara“ įamžinimo stela. Atokiau nuo plento ir centrinės kaimo dalies yra didelės Rukų kapinės. Kaime veikia Stoniškių pagrindinė mokykla. Pirmoji Rukuose pastatyta 1870 m. dar parapijinė. Sovietmečiu ji pervadinta Stoniškių vardu, 2004 m. mokykla jau iš vidurinės reorganizuota į pagrindinę. Iki šių dienų išlikęs pastatas statytas 1897 m. Rukų geležinkelio stotis dabar taip pat vadinasi Stoniškių vardu, taip pat ir biblioteka (įkurta 1949 m.), paštas, medicinos punktas.